Ksenija Jovanović
Ksenija Jovanović (Sarajevo, 6. jun 1928 — Beograd, 1. decembar 2012) bila je srpska filmska, televizijska i pozorišna glumica.

Biografija 
Ksenija Jovanović je bila ćerka glumačkog para Irene i Branka Jovanovića. Prateći na glumačkom poslu svoje roditelje, često se selila.

Rođena je 6. jun 1928. godine u Sarajevu, ali je svoje rano detinjstvo provela kod majčinih roditelja u Skoplju i Beogradu, gde joj je deda Milo Iličković bio general, lekar, načelnik u vojnoj bolnici. Babuška - Klaudija Lukaševič po kojoj je ruskog porekla, veoma je uticala na njeno razumevanje prvih pojmova i odnos prema životu.

Završila je dva razreda osnovne škole u Sarajevu, potom se sa roditeljima odselila u Novi Sad gde je nastavila školu do 1939. da bi se potom, sa roditeljima preselila u Beograd gde je i maturirala u Četvrtoj ženskoj gimnaziji. Najpre je studirala na Ekonomskom fakultetu godinu dana, a potom na Visokoj filmskoj školi koju je vodio Vjekoslav Afrić. Po završetku, postaje član filmskog pozorišta pri „Avala filmu” koje su vodili Jovan Kulundžić i Aleksandar Ognjanović. Prvu filmsku ulogu ostvarila je 1949. u filmu Barba Žvane“.

Pozorišnu karijeru započela je u Beogradskom dramskom pozorištu kada je zaigrala u alternaciji sa Olgom Ivanović u predstavi "Inspektor je došao”. Nakon 10 godina, 1961. godine prelazi u Narodno pozorište u Beogradu i tu ostaje do kraja svog života (poslednji put u predstavi "Hasanaginica"'' u novembru 2012. godine, samo mesec dana pre svoje smrti), iako je u penziju otišla 1989. godine.

Radila je sa mnogim rediteljima i gostovala u mnogim pozorištimae, gde je ostvarila veliki broj uloga u klasičnom i savremenom repretoaru. Od 1953. do 2004. godine snimila je 210 radijskih uloga zahvaljujući, između ostalih kvaliteta, i boji glasa. 

Preminula je u Beogradu 1. decembra 2012. godine. Posle kremacije sahranjena je 5. decembra 2012. u Aleji zaslužnih građana na Novom groblju u Beogradu.

Filmovi 
Barba Žvane (1949)
Priča o fabrici (1949)
Operacija Beograd (1968)

Serije 
Ženski razgovori (1972)
Povratak otpisanih (1978)
Viza za budućnost (2006 — 2007)

Nagrade 
2007. - Dobričin prsten, za životno delo

Spoljašnje veze 
 
 Nisam tipična glumica („Politika“, 24. novembar 2007)
 Ksenija Jovanović - Skinula sam velove sa duše („Politika“ 18. februar 2009)
 Preminula glumica Ksenija Jovanović („Blic“ 1. decembar 2012)
 Preminula glumica Ksenija Jovanović (B92, 1. decembar 2012)
 Poslednji ispraćaj Ksenije Jovanović („Večernje novosti“, 5. decembar 2012)
 Ksenija Jovanović ispraćena u suzama („Kurir“, 6. decembar 2012)

Srpske pozorišne glumice
Srpske televizijske glumice
Jugoslavenske teatarske glumice
Jugoslavenske televizijske glumice
Dobitnici i dobitnice Dobričinog prstena
Sahranjeni u Aleji zaslužnih građana na Novom groblju u Beogradu
Srbi u Sarajevu